讀汪都講邵宮教擬試賦三十韵
作者：劉弇
朝代：宋

paragraphs: 文效追前日，詞科急俊民。
儒風穆漢殿，家璞走荆珍。
汪邵推高手，卿雲想後身。
爭移初律暖，競撥老根陳。
睥睨三都上，吹噓七子鄰。
龍蛇開蟄戶，河漢洗天津。
堂室誰升入，詩書迭主賓。
剸犀鋒自倍，徹札手彌親。
鼓吹丘軻外，波瀾屈宋新。
巴歌徒里耳，燕石謾緹巾。
美觀圭聯璧，和聲鼓間錞。
駸駸新歷塊，喔喔舊司晨。
爽實嗤烏有，阿時陋劇秦。
鑿愁神秘露，搜恐物華貧。
楚劍雙干斗，吳娃幾學顰。
飛揚逼場屋，旁午動簪紳。
傖父幾焚硯，修家舊有人。
珠驚對還浦，角豈獨推麟。
價比千瓊玖，文成一欠呻。
鼻端論妙斲，使外得周詢。
布瑞雲歊鼎，連深鯉挂緡。
豈徒矜羽獵，直可絢郊禋。
宛是隋唐舊，何分雅頌真。
兩眸寬病客，一氣到洪鈞。
捉卷時湔掌，沿涯屢耗神。
爰居泣韶濩，嫫姆駭蛾螓。
愜興誰爬背，長哦獨哆脣。
傳夸歸有恃，羞縮死將濱。
讎校三千士，蹉跎九十春。
岐周雙鸑鷟，不省至何因。